RA TAROGA NA ITABAGONE
Sala Cava Au na Lewa Vinaka Kina na iVakarau ni Lomaqu?
“Eso na siga au rawa ni mamarau tu, ia ena so tale na siga au na yalolailai. Na veika au nanuma ni sega ni cakacaka levu enanoa ena rawa ni vakavu veitalanoa nikua.”—Carissa.
Vakacava e dau veilecayaki na ivakarau ni lomamu me vaka na gaunisala sukusukura? * Na ulutaga qo ena yaga vei iko, ke o sotava qori!
Vuna e yaco kina
E rawa ni dau veilecayaki na ivakarau ni lomana e dua vakauasivi ni vakila na veiveisau e yagona. O na rairai kurabuitaka na kena dau veisau na ivakarau ni lomamu ni oti mada ga nomu vakila na veiveisau e yagomu.
Ke o veilecayaki ena ivakarau ni lomamu, mo kila tiko ni qori era tiki kece ni bula ni dau yaco na veisau ena wai ni yagoda, nuiqawaqawa, kei na sega ni lomavakacegu. E rawa ni yaga nomu kila qai vulica na sala mo lewa vinaka kina na ivakarau ni lomamu.
Ka dina me baleta na bula: Ni o se itabagone ena yaga sara ke o kila na sala mo lewa vinaka kina na ivakarau ni lomamu, baleta qori ena vukei iko vakalevu ke veisau na ituvaki ena gauna o sa na uabula kina.
Tolu na ka o rawa ni cakava
Veivosaki. E kaya na iVolatabu: “Na itokani dina e loloma ena veigauna,e tacida ena gauna ni rarawa.”—Vosa Vakaibalebale 17:17.
“Dua na marama keitou veikilai, au dau okati koya me noqu nei. E dau vakarogoci au vinaka ni keirau veivosaki, e rawarawa tale ga noqu talaucaka vua na lomaqu. E dau marau vakalevu o koya ni donu na noqu rai. Ia ke cala ena tu vakarau me vukei au ena sala vinaka duadua.”—Yolanda.
iVakasala: Talaucaka na lomamu vua e dua na itubutubu se dua na uabula o nuitaka. Kua ni tukuna vei ira nomu icaba, de dua era sotava tale tiko ga na ituvaki qori.
Volavola. E kaya na iVolatabu me baleta na rarawa e bikai Jope voli: “Au na talaucaka noqu rarawa. Au na vakatusa na mosi ni yaloqu!” (Jope 10:1) Dua tale na sala o rawa ni “vakatusa” kina na lomamu, oya na nomu vola sara ga na ka o vakila tiko.
“Se mani vanua cava au gole kina, au na kauta tiko e dua noqu ivola lailai. Keu sotava e dua na ituvaki e vakararawataki au, au na vola na veika au sotava qori. Na volavola e dau vukei tale ga.”—Iliana.
iVakasala: Me dua na ivola mo vakavola kina na ivakarau ni lomamu, na ka e vakavuna na veisau ni ivakarau ni lomamu, kei na ka o cakava kina. Na ka me vakaleweni e salavata kei na ulutaga qo ena rawa ni vukei iko.
Masu. E kaya na iVolatabu: “Biuta vei Jiova na nomu icolacola bibi, ena tokoni iko o koya. Ena sega vakadua ni laiva me bale na yalododonu.”—Same 55:22.
“Au dau masu wasoma vei Jiova ena gauna au rarawa kina. Dua na ka noqu lomavakacegu niu talaucaka na lomaqu vua.”—Jasmine.
iVakasala: Vakasamataka e tolu na ka o rawa ni vakavinavinakataka ena nomu bula se mani vakacava na ituvaki dredre o sotava. Ni o masu vei Jiova, kerea nona veivuke qai vakavinavinakataki koya ena veivakalougatataki o sotava.
^ Na ulutaga qo e veivosakitaki kina eso na ka era dau vakila e levu na itabagone me baleta na ivakarau ni lomadra. Ke dau tauvi iko na veilecayaki ni vakasama se so tale na mataqali mate ni lomaocaoca, raica na ulutaga “Au na Walia Vakacava na Lomabibi?”
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn